Document ID: 32011R0852

VYKONÁVACIE NARIADENIE KOMISIE (EÚ) č. 852/2011
z 24. augusta 2011,
ktorým sa mení a dopĺňa nariadenie (EÚ) č. 397/2010, pokiaľ ide o množstvové obmedzenie vývozu izoglukózy mimo kvóty do konca hospodárskeho roku 2010/2011
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 61 prvý odsek písm. d) v spojení s jeho článkom 4,
keďže:
(1)
V súlade s článkom 61 prvým odsekom písm. d) nariadenia (ES) č. 1234/2007 sa izoglukóza vyrobená mimo kvóty počas hospodárskeho roku môže vyviezť len v rozsahu množstvového obmedzenia, ktoré je potrebné stanoviť.
(2)
Podrobné vykonávacie predpisy v oblasti vývozu množstiev vyrobených mimo kvóty, predovšetkým tie, ktoré sa týkajú vydávania vývozných povolení, sa ustanovujú v nariadení Komisie (ES) č. 951/2006 z 30. júna 2006, ktorým sa stanovujú podrobné pravidlá implementácie nariadenia Rady (ES) č. 318/2006, pokiaľ ide o obchodovanie s tretími krajinami v sektore cukru (2). Množstvové obmedzenie by sa však malo na hospodársky rok stanoviť v závislosti od možností trhu.
(3)
V nariadení Komisie (EÚ) č. 397/2010 zo 7. mája 2010, ktorým sa stanovuje množstvové obmedzenie na vývoz izoglukózy mimo kvóty do konca hospodárskeho roku 2010/2011 (3), sa množstvový limit na vývoz cukru mimo kvóty stanovil na 50 000 ton. Veľká časť tohto množstva sa už použila. Od 12. júla 2011 je dostupných už len 16 520 ton, t. z. 67 % dostupného množstva sa už použilo. Vzhľadom na možnosti odbytu izoglukózy mimo kvóty je vhodné zvýšiť množstvové obmedzenie vývozu o 15 000 ton.
(4)
Nariadenie (EÚ) č. 397/2010 by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Článok 2 ods. 1 nariadenia (EÚ) č. 397/2010 sa nahrádza takto:
„1. Na hospodársky rok 2010/2011 od 1. októbra 2010 do 30. septembra 2011 sa množstvové obmedzenie podľa článku 61 prvého odseku písm. d) nariadenia (ES) č. 1234/2007 na vývoz izoglukózy, na ktorú sa vzťahujú číselné znaky KN 1702 40 10, 1702 60 10 a 1702 90 30, mimo kvóty bez nároku na náhradu stanovuje vo výške 65 000 ton sušiny.“
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. augusta 2011

Labels: 7
3
17